**OBRAZLOŽENJE**

**Nacrta prijedloga Odluke o socijalnoj skrbi Općine Sutivan**

**1. Pravni temelj za donošenje odluke**

 Člankom 289. stavkom 7. Zakona o socijalnoj skrbi (Narodne novine 18/22 i 46/22; u daljnjem tekstu: Zakon) propisano je da jedinice lokalne i područne (regionalne) samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim općim aktom, ako u svom proračunu imaju za to osigurana sredstva.

 Člankom 32. Statuta Općine Sutivan („Službeni glasnik Općine Sutivan“ broj 7/13, 2/14, 6/14, 5/18, 2/20, 2/21) propisano je da Općinsko vijeće Općine Sutivan donosi Odluke i druge opće akte kojima uređuje pitanja iz samoupravnog djelokruga Općine Sutivan.

**2. Ocjena stanja, osnovna pitanja koja treba urediti i svrha koja se želi postići uređivanjem odnosa na predloženi način**

Prijedlogom Odluke o socijalnoj skrbi (u daljnjem tekstu: Prijedlog odluke) utvrđuju se prava iz socijalne skrbi koje osigurava Općina Sutivan, te uvjeti, način i postupak njihova ostvarivanja, kao i druga pitanja od značaja za djelatnost socijalne skrbi.

 Prava iz socijalne skrbi koje osigurava Općina Sutivan su: naknada za troškove stanovanja, jednokratne novčane naknade, pomoći za novorođenu djecu, božićnice korisnicima zajamčene minimalne naknade, umirovljenicima i osobama starijima od 65 godina bez primanja, darove za djecu, pomoć u naravi-radne bilježnice osnovnoškolskim učenicima, stipendije učenicima i studentima, ostale pomoći.

 S obzirom na brojne izmjene koje su stupile na snagu donošenjem novog Zakona o socijalnoj skrbi ( „Narodne novine“ broj 18/22, 46/22) bilo je potrebno pristupiti izradi nove Odluke koja će biti usklađena sa odredbama prethodno spomenutog Zakona.

 U odnosu na trenutno važeću Odluku o socijalnoj skrbi Općine Sutivan („Službeni glasnik Općine Sutivan“ broj 12/20, 1/21) novim prijedlogom Odluke napravljene su sljedeće izmjene:

* Visina jednokratne novčane pomoći za novorođeno dijete povećana je sa 3.000,00 kn/398,17 eura na 10.171,56 kn/1.350,00 eura za prvo i svako daljnje rođeno dijete,
* Pravo na troškove ogrjeve isplaćuje se na teret državnog proračuna, pa stoga nije niti uvršteno u odredbe prijedloga Odluke,
* Pravo na božićnicu do sada je bilo priznato samo umirovljenicima i osobama starijima od 65 godina života bez primanja, dok je novim prijedlogom to pravo prošireno i na korisnike zajamčene minimalne naknade.